### NN 87/2023 (28.7.2023.), Odluka o porezima Općine Jelsa

Općina Jelsa

1365

Na temelju članka 20. stavka 1. i članka 42. Zakona o lokalnim porezima (»Narodne novine« broj 115/16, 101/17 i 114/22) i članka 33. Statuta Općine Jelsa (»Službeni glasnik Općine Jelsa« br. 3/21), Općinsko vijeće Općine Jelsa na svojoj XIII. redovitoj sjednici održanoj 10. srpnja 2023. godine donosi

ODLUKU

O POREZIMA OPĆINE JELSA

I. OPĆE ODREDBE

Članak 1.

Ovom Odlukom utvrđuju se vrste poreza Općine Jelsa (u daljnjem tekstu: Općina), stope i visina poreza, način obračuna i plaćanja poreza koji pripadaju Općini Jelsa te nadležno porezno tijelo za utvrđivanje i naplatu poreza.

II. VRSTE POREZA

Članak 2.

Općini pripadaju sljedeći općinski porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se po stopi od 10 %.

2. Porez na potrošnju

Članak 4.

Porez na potrošnju plaća se po stopi od 3 %.

3. Porez na kuće za odmor

Članak 5.

Porez na kuće za odmor plaća se godišnje, u visini od 1,99 eura po četvornom metru korisne površine kuće za odmor na području Općine.

4. Porez na korištenje javnih površina

Članak 6.

Javnim površinama u smislu ove odluke smatraju se javne površine u općoj uporabi, koje se razlikuju prema namjeni:

1. javne prometne površine: ulice, ceste, trgovi, pločnici, javni prolazi, parkirališta, nogostupi, stajališta javnog prometa, biciklističke i pješačke staze, šetališta i slične površine,

2. javne zelene površine: parkovi, drvoredi, živice, cvjetnjaci, travnjaci, skupina stabala ili pojedinačna stabla, dječja igrališta s pripadajućom opremom, rekreacijske površine, zelene površine uz ceste i ulice u naselju i slične zelene površine,

3. ostale javne površine i objekti namijenjeni javnim priredbama, tržnice na malo i slične javne površine.

Članak 7.

Područje Općine Jelsa s obzirom na lokaciju postavljanja ugostiteljskih terasa tzv. štekata na javnim površinama dijeli se u četiri (4) zone:

I. ZONA – naselje Jelsa – od lukobrana Pumpurela do lukobrana Kanun, uključujući Trg hrvatskog narodnog preporoda i Trg Tome Gamulina

II. ZONA

– naselje Jelsa – ostale lokacije uz obalu, od lukobrana Pumpurela i od lukobrana Kanun

– naselje Vrboska – lokacije uz obalu, od Minjin grebak do Škvera

– naselje Zavala i Ivan Dolac – lokacije uz obalu

III. ZONA

– naselje Jelsa – sve ostale lokacije u naselju

– naselje Vrboska, Zavala i Ivan Dolac – sve ostale lokacije

IV. ZONA – ostala naselja na području Općine Jelsa

V. ZONA – naselje Vrboska – javne površine uz more za postavu štekata ugostiteljskih objekata.

Članak 8.

Za korištenje javnih površina kao ugostiteljskih terasa (tzv. štekat), plaća se porez prema odobrenoj površini, i to:

a) 65,00 eura po m² godišnje u I. zoni

b) 52,00 eura po m² godišnje u II. zoni

c) 43,00 eura po m² godišnje u III. zoni

d) 14,00 eura po m² godišnje u IV. zoni

e) 130,00 eura po m² godišnje u V. zoni.

Članak 9.

Za korištenje javnih površina radi postavljanja tipiziranih objekata (kućica »Beki« i kiosk) za bilo koju namjenu na cijelom području Općine Jelsa plaća se porez u visini, i to:

– po jednom m² 67,00 eura godišnje.

Članak 10.

Za korištenje štandova koji su vlasništvo Općine Jelsa određuju se sljedeći iznosi poreza na korištenje javne površine:

– za naselje Jelsa

– štand za prodaju suvenira, bižuterije i sl. 2.689 eura godišnje

– štand za prodaju lavande 1.434 eura godišnje

– za naselje Vrboska

– štand za prodaju suvenira, bižuterije i sl. 1.793 eura godišnje

– štand za prodaju lavande 896 eura godišnje

– naselje Zavala i Ivan Dolac

– štand za prodaju suvenira, bižuterije i sl. 717 eura godišnje

– štand za prodaju lavande 359 eura godišnje

– za ostala naselja

– štand za prodaju suvenira, bižuterije i sl. 359 eura godišnje

– štand za prodaju lavande 179 eura godišnje.

Članak 11.

Za postavu škrinja za prodaju sladoleda isključivo unutar odobrenog štekata određuju se sljedeći iznosi poreza na korištenje javne površine:

– za naselje Jelsa 789 eura godišnje

– za naselje Vrboska 627 eura godišnje

– za naselja Zavala i Ivan Dolac 359 eura godišnje

– za ostala naselja 179 eura godišnje.

Vlasnik škrinje plaća i troškove električne energije.

Članak 12.

Za postavu štanda za prodaju kokica određuju se se sljedeći iznosi poreza na korištenje javne površine:

– za naselje Jelsa 2.151 eura godišnje

– za naselje Vrboska 1.434 eura godišnje

– za naselja Zavala i Ivan Dolac 717 eura godišnje

– za ostala naselja 359 eura godišnje.

Članak 13.

Za postavu štanda za prodaju slika i štanda za prodaju knjiga određuju se sljedeći iznosi poreza na korištenje javne površine:

– za naselje Jelsa 1.076 eura godišnje

– za naselje Vrboska 717 eura godišnje.

Članak 14.

Za postavu štanda za prodaju voća i povrća određuju se sljedeći iznosi poreza na korištenje javne površine:

– za naselje Jelsa 717 eura godišnje

– za naselje Vrboska 538 eura godišnje

– za naselja Zavala i Ivan Dolac 269 eura godišnje

– za ostala naselja 179 eura godišnje.

Članak 15.

Za postavu štanda za prodaju palačinki i šećerne vune određuju se sljedeći iznosi poreza na korištenje javne površine:

– za naselje Jelsa 896 eura godišnje

– za naselje Vrboska 627 eura godišnje

– za naselja Zavala i Ivan Dolac 359 eura godišnje

– za ostala naselja 179 eura godišnje.

Članak 16.

Za postavu štanda za izradu portreta određuje se sljedeći iznosi poreza na korištenje javne površine:

– za naselje Jelsa 538 eura godišnje

– za naselje Vrboska 359 eura godišnje.

Članak 17.

Za korištenje zemljišta za postavu ugostiteljskih objekata, a radi pružanja jednostavnih ugostiteljskih djelatnosti određuje se sljedeći iznosi poreza na korištenje javne površine:

– za naselje Jelsa 1.076 eura godišnje

– za naselje Vrboska 717 eura godišnje

– za naselja Zavala i Ivan Dolac 359 eura godišnje

– za ostala naselja 179 eura godišnje.

Članak 18.

Za korištenje zemljišta za postavu kioska za prodaju pekarskih proizvoda određuje se sljedeći iznosi poreza na korištenje javne površine:

– za naselje Jelsa 717 eura godišnje

– za naselje Vrboska 538 eura godišnje

– za naselja Zavala i Ivan Dolac 269 eura godišnje

– za ostala naselja 179 eura godišnje.

Članak 19.

Za korištenje zemljišta za iznajmljivanje bicikla sa i bez motora određuje se sljedeći iznos poreza na korištenje javne površine:

– za sva naselja 86 eura godišnje po jednom m².

Članak 20.

Za korištenje zemljišta za postavu trampolina i sličnih zabavnih sadržaja određuju se sljedeći iznosi poreza na korištenje javne površine:

– za naselje Jelsa 14 eura po jednom m² godišnje

– za naselje Vrboska 11 eura po jednom m² godišnje.

Članak 21.

Za korištenje zemljišta za postavu reklame određuju se sljedeći iznosi poreza na korištenje javne površine:

– za naselje Jelsa i Vrboska 143 eura po jednom m² godišnje

– za naselja Zavala i Ivan Dolac 72 eura po jednom m² godišnje

– za ostala naselja 53 eura po jednom m² godišnje.

Članak 22.

Korisnici javne površine koji javnu površinu koriste u kraćem periodu od perioda za koji je utvrđena visina poreza u članku 8. do čl. 21. ove Odluke nemaju pravo na umanjenje poreza po toj osnovi.

Osnovica za razrez poreza na korištenje javne površine koja se naplaćuje po m² korisne površine najveća je korištena javna površina u razdoblju za koje se razrezuje porez.

Porez na korištenje javne površine plaća se u roku od 15 dana od dana dostave rješenja o utvrđivanju toga poreza.

III. NADLEŽNOST I PRIMJENE PROPISA

Članak 23.

Poslove utvrđivanja, evidentiranja, nadzora, naplate i ovrhe radi naplate poreza na potrošnju na temelju ove Odluke, u ime i za račun Općine, uz prethodnu suglasnost ministra financija, obavlja Ministarstvo financija, Porezna uprava.

Ministarstvo financija, Porezna uprava, dužna je do 15. u tekućem mjesecu za prethodni mjesec, Općini dostavljati zbirno izvješće o utvrđenim i naplaćenim porezima te pokrenutim postupcima i mjerama radi naplate poreza iz članka 2., točke 1. i 2. ove Odluke.

Ministarstvu financija, Poreznoj upravi, za obavljanje poslova iz ovog članka pripada naknada u visini od 5% od ukupno naplaćenih prihoda.

Poslove utvrđivanja, evidentiranja, nadzora, naplate i ovrhe radi naplate poreza na kuće za odmor i poreza na korištenje javnih površina na temelju ove Odluke obavljat će Jedinstveni upravni odjel Općine.

IV. PRIJELAZNE I ZAVRŠNE ODREDBE

Članak 24.

Na utvrđivanje, naplatu, povrat poreza, žalbeni postupak, zastaru i prekršajni postupak primjenjuju se odredbe zakona kojim je uređen opći porezni postupak, osim ako je Zakonom o porezu na dohodak i Zakonom o lokalnim porezima drugačije određeno, u kojem slučaju se primjenjuju odredbe tih zakona u postupcima utvrđivanja i naplate općinskih poreza.

Članak 25.

Stupanjem na snagu ove Odluke prestaje važiti Odluka o porezima Općine Jelsa (»Narodne novine« broj 7/23) i (»Službeni glasnik Općine Jelsa« br. 8/22 i 4/23), te Odluka o izmjenama i dopunama odluke o porezima Općine Jelsa (»Službeni glasnik Općine Jelsa« br. 3/23).

Članak 26.

Ova Odluka stupa na snagu osmoga dana od dana objave u »Službenom glasniku Općine Jelsa«, osim članka 3. ove Odluke koja stupa na snagu prvoga dana u mjesecu nakon mjeseca objave u »Narodnim novinama«.

Klasa: 410-01/23-01/1
 Urbroj: 2181-26-23-14
 Jelsa, 10. srpnja 2023.

Predsjednik
 Općinskog vijeća
 Jure Gurdulić, dipl. oec., v. r.